**סיכום פרקים יז-יט: אליהו הנביא**

**בנות יקרות-** סיכומים אלה נועדו לעזור לכן לעבור על החומר. הפסוקים אינם מובאים בדף, ודברי הפרשנים מובאים ברובם בתמציתיות וכתזכורת. לכן- הלימוד מהדפים אינו מחליף בשום אופן את המעבר על הפרקים מתוך התנ"ך, ועל הדפים שליוו את הלימוד בכיתה.

**דרך הלימוד המומלצת**: תחילה קראי את הפרק ועברי על הדפים שליוו את הלימוד בכיתה, ולאחר מכן עברי על דפי הסיכום כחזרה. לחילופין- קריאת הפרק מתוך התנ"ך, ומעבר על הסיכומים, כאשר כל פעם שמגיעים לסוגריים ולהערה בכתב יד- פונים לדפים וחוזרים על הפירושים. בהצלחה רבה! המורה אילה.

**פרק יז: הופעת אליהו, עצירת הגשמים**

בסוף פרק ט"ז ניתן ללמוד את הרקע להופעתו של אליהו. ישראל. אחאב נושא את איזבל בת מלך צידון לאישה והיא מביאה איתה את עבודת הבעל לשומרון- בירת ממלכת ישראל. אחאב בונה בית ומזבח לבעל בשומרון, ומכעיס את ה' מכל מלכי ישראל שהיו לפניו.

בסוף הפרק מובא הסיפור על חיאל בית האלי שבנה את יריחו. קללת יהושע על מי שיבנה את יריחו התקיימה בו, כאשר התחיל לבנות את העיר מת בנו הגדול- אבירם, אך הוא תלה את הדבר במקרה, והמשיך לבנות עד שכל בניו מתו, ובנו הצעיר- שגוב מת כאשר סיים לבנות את העיר. (מלבי"ם- בניין יריחו מסמל את הכפירה בה', שנבעה מכך שאחאב לא נענש על חטאיו).

בפרק יז "מופיע" לפתע אליהו, וגוזר שלא ירד גשם אלא בהסכמתו. אליהו אינו אדיש למצבו של העם ונוקט בפעולה חריפה כדי לסייע לעם לשוב בתשובה.

(רש"י בעקבות חז"ל קושר בין גזירת אליהו לבניית יריחו ע"י חיאל בית האלי. המדרש מספר שלאחר מות בנו הצעיר של חיאל, אחאב אומר לחיאל שלא ייתכן שבניו מתו בגלל קללת יהושע שכן לא ייתכן שקללת יהושע התקיימה, אך קללת רבו- משה הכתובה בתורה, שאם יעבדו ע"ז לא ירדו גשמים, לא התקיימה ("אפשר שקללת התלמיד נתקיימה וקללת משה רבינו לא נתקיימה?!") בעקבות כך גוזר אליהו שלא ירדו גשמים, וכך יראה העם שקללת משה מתקיימת- וישובו להאמין).

במהלך שנות הבצורת שהה אליהו בשני מקומות, תחילה בנחל כרית ולאחר מכן בבית אישה אלמנה בעיר הנקראת צרפת. לשני המקומות הוא מגיע בעקבות דבר ה', בשניהם ה' "מצווה" על מישהו לכלכלו, ובשניהם הוא שוהה במשך שנה (ימים).

כאשר אליהו נמצא **בנחל כרית** הוא שותה ממימי הנחל, והעורבים מביאים לו לחם ובשר כל בוקר וכל ערב. (המלבי"ם: דווקא נחל שניזון ממימי הגשמים, העורבים מסמלים אכזריות ובאים כתוכחה מרומזת לאליהו.) אחרי שנה (בה אליהו לא מקבל את התוכחה המרומזת של ה'), הנחל יבש (רש"י: לאחר שהנחל יבש ה' לא מספק לאליהו מים באופן ניסי, כדי שיכיר בהשפעת גזירתו), ואליהו מצטווה ללכת לעיר הנקראת צרפת שם יקבל את כלכלתו מאישה אלמנה.

**כאשר מגיע לצרפת** הוא רואה אישה מקוששת עצים. אליהו מבקש מהאישה מעט מים, ולאחר שהיא הולכת להביא לו, הוא קורא לה ומבקש גם לחם. האישה משיבה לו שאין לה כלום, אלא כף קמח בכד, ומעט שמן בצפחת, ועכשיו היא מקוששת שני עצים כדי להכין לה ולבנה לחם, ולאחר סעודה זו ימותו, כי אין להם יותר אוכל. (דברי האישה מקבילים בלשונם לקללתו של אליהו) מדברי האישה ניתן ללמוד על המצב בארץ בעקבות קללתו של אליהו. נגמר האוכל, אנשים רעבים ואף מתים ברעב.

אליהו מבטיח לאישה בשם ה' שהקמח והשמן שלה לא ייגמרו עד שה' ייתן גשם והרעב יפסיק. הוא מבקש ממנה לעשות קודם "עוגה" בשבילו, ולאחר מכן לה ולבנה. (למה קודם לו ואח"כ לה? רלב"ג ומלבי"ם- עליכן לדעת פירוש אחד).

לאחר שנה בבית האישה האלמנה, חלה בן האישה האלמנה, חוליו חזק והוא מת.

האישה מאשימה את אליהו שהוא "בא להזכיר את עוונה" ובעקבות כך בנה מת. (רלב"ג: אליהו צדיק ולכן כשמודדים אותה לעומתו מדקדקים איתה יותר בחטאיה, מלבי"ם- בגלל כעסו של ה' על אליהו הוא מעניש גם את האישה. דברי המלבים מתבססים על דבריו של אליהו בהמשך: " הֲגַם עַל הָאַלְמָנָה אֲשֶׁר אֲנִי מִתְגּוֹרֵר עִמָּהּ הֲרֵעוֹתָ לְהָמִית אֶת בְּנָהּ". עלייך לדעת אחד מהפירושים).

אליהו פונה לה': תחילה בטענה: "הֲגַם עַל הָאַלְמָנָה אֲשֶׁר אֲנִי מִתְגּוֹרֵר עִמָּהּ הֲרֵעוֹתָ לְהָמִית אֶת בְּנָהּ" (מידת הדין), ולאחר מכן בתפילה שיחייה את הילד (מידת הרחמים). ה' שומע לתפילתו של אליהו, ומחייה את הילד. (סיפור הילד כמשל לעם ישראל).

לאחר שאליהו מחייה את בנה אומרת האישה האלמנה לאליהו "עַתָּה זֶה יָדַעְתִּי כִּי אִישׁ אֱ-לֹהִים אָתָּה וּדְבַר ה' בְּפִיךָ אֱמֶת". (האלשיך: מידת הדין ומידת הרחמים).

בפרק הבא אנו רואים שמעשה זו חולל את השינוי, שבעקבותיו היה מעמד הר הכרמל, והורדת הגשמים. (חז"ל: שלושה מפתחות, מלבי"ם: ההבדל בין עצירת שפע והורדת שפע).

**פרק יח: מעמד הר הכרמל**

המצב: רעב קשה מאוד בשומרון (בירת ממלכת ישראל)

דמויות בפרק: אליהו, אחאב, איזבל, עובדיהו- בעל תפקיד חשוב בבית אחאב, איש ירא ה' שהציל מאה נביאים ממוות ע"י איזבל. נביאי הבעל- נביאי שקר שמנבאים בשם הבעל (ע"ז נפוצה באותה התקופה).

בשנה השלישית לעצירת הגשמים (אברבנאל: ביקורת על אליהו שלא ריחם) פונה ה' לאליהו ומורה לו להיפגש עם אחאב וליישב איתו את המחלוקת, כדי שה' יוריד גשם.

באותו זמן- אחאב מבקש מעובדיה "אשר על הבית"- בתפקיד בכיר בממלכתו, לחפש איתו אוכל לבהמות. אחאב ועובדיה מחלקים ביניהם את הארץ, וכל אחד הולך לבדו לחפש אוכל. במאמר מוסגר מסופר לנו שעובדיה היה ירא את ה' מאוד, וכאשר איזבל הכריתה את נביאי ה' עובדיה החביא 100 נביאים במערות, ודואג להם לאוכל במהלך שנות הרעב. הדברים מבהירים את חומרת המצב בימי אחאב- איזבל הורגת את נביאי ה', אך יש כאן גם נקודת זכות לאחאב: בביתו של אחאב, בתפקיד בכיר, יש מישהו שירא את ה' ומחביא נביאים במערה תוך סיכון שלו עצמו (חז"ל מונים גם שבח לעם- שאף אחד לא הלשין על עובדיה).

אליהו נראה אל עובדיה ומבקש ממנו ללכת לאחאב ולהגיד לו שאליהו מבקש לראותו. עובדיה חושש שאחרי שילך רוח ה' תישא את אליהו ואחאב יהרוג אותו, כיוון שראה את אליהו ונתן לו להימלט. עובדיה מזכיר בדבריו לאליהו את 100 הנביאים שהחביא וכלכל בשנות הבצורת. (האברבנאל: מדוע מזכירם?) אליהו נשבע בה' שהוא לא יעלם שוב (האלשיך: אינו מפחד מאחאב). עובדיהו אומר לאחאב, ואחאב הולך לראות את אליהו.

פגישת אליהו ואחאב:

אחאב: "האתה זה עוכר ישראל"? (האברבנאל: הופך מים צלולים לעכורים, קלקלת את היחסים הטובים בין עמ"י לקב"ה). אליהו: אתה ובית אביך "עכרתם את ישראל", בכך שעזבתם את דרך ה' והלכתם לעבוד את הבעל (ע"ז) (דעת מקרא: גם אליהו וגם אחאב לא מכנים זה את זה בשמם)

אליהו מתנה את חזרת הגשמים בהתאספות כל ישראל ובקבוץ 450 נביאי הבעל ו400 נביאי האשרה גם כן להר הכרמל. אחאב שמכיר בגדולת אליהו ויודע שהגשמים תלויים בהתרת שבועתו מסכים ומבצע את דרישות אליהו.

אליהו עורך טקס שמטרתו להטות את לב ישראל חזרה אחרי ה' ושלא ילכו אחרי הבעל.

אליהו פונה לעם (לעם בלבד ולא לנביאי הבעל. מטרתו להוביל שינוי אצל העם) ושואל אותם: "עד מתי אתם פותחים על שתי הסעיפים"= עד מתי אתם עובדים גם לה' וגם לבעל? תבחרו אל אחד ותעבדו אותו! העם לא עונה.

אליהו מציע עצה: הוא יקח פר אחד, ישחט ויניח על המזבח, וכך יעשו גם נביאי הבעל והאשרה, ומי שהאלוהים שלו יעלה באש את הפר- הוא הא-לוהים. העם אומרים "טוב הדבר" (הרלב"ג: העם מבולבל)

אליהו נותן לנביאי הבעל לבחור ראשונים את הפר. הם קוראים לבעל מהבוקר עד הצהריים, אך הבעל לא עונה להם.

בצהריים אליהו מהתל בהם ואומר להם שכנראה הבעל לא שומע, שיצעקו יותר בקול. אולי הוא עסוק, אולי הוא ישן. נביאי הבעל לא מבינים את הבדיחה.. והם צועקים יותר בקול, ואף מתגודדים ופוצעים את עצמם, כפי שהיה מקובל לעשות לע"ז.

אחר הצהריים אליהו מתחיל עם הקרבת הפר שלו.

אליהו לוקח 12 אבנים כמספר שבטי ישראל (רד"ק צריכים להיות מחוברים בעבודת ה') ובונה מזבח ומסביבו תעלה. הוא מכין את העצים ואת הפר, ומצווה את ישראל למלא 4 כדי מים ולשפוך על הפר ועל העצים- לעשות כך 3 פעמים, ולמלא גם את התעלה מים. (כל זאת כדי להדגיש את הנס, שאפילו למרות המים- הפר יישרף). העם מבצעים את הפעולות (שותפים להקרבה!).

אליהו מתפלל לה' (האברבנאל: עשה את המעמד מיוזמתו) מזכיר זכות אבות, ומבקש שישמע לתפילתו כדי שהעם ידע שה' הוא הא-לוהים ושאליהו הוא שליחו, "ואתה הסיבות את ליבם אחורנית" (רש"י ורד"ק).

תפילת אליהו נענית, ויורדת אש ואוכלת את הקורבן. העם רואה זאת, נופל על פניו ואומרים כולם "ה' הוא הא-לוקים ה' הוא הא-לוקים" אליהו מצווה על העם לתפוס את נביאי הבעל ולשחוט אותם, וכך עושים.

אליהו אומר לאחאב ללכת לאכול, כי תיכף ירד גשם.

אליהו חוזר עם נערו לכרמל, והתפלל לגשם. (אברבנאל: לחזק את ההבנה שהגשמים מאת ה') אליהו שולח את נערו 7 פעמים לבדוק את מצב העננים, עד שתפילת אליהו התקבלה והגיעו ענני גשם.

אליהו אומר לנערו ללכת לאחאב ולזרז אותו לשוב אל ביתו כדי שהגשם לא יעצור אותו בדרך. אחאב לא מספיק ללכת ומתחיל "גשם גדול", אליהו רץ אחרי מרכבתו של אחאב כדי לתת לו כבוד.

**פרק י"ט- אליהו בורח מפני איזבל:**

אחאב מספר לאיזבל שאליהו הרג את נביאי הבעל, ואיזבל מאיימת להרוג את אליהו.

אליהו מתייאש ובורח לבאר שבע (רד"ק: רואה את עצמו בסכנה ונמלט), שם משאיר את נערו וממשיך לבד אל המדבר, רוצה למות.

אליהו נרדם תחת רותם (שיח) ומלאך ה' מעיר אותו ואומר לו לאכול. אליהו מתעורר ורואה עוגת רצפים (עגה שנאפתה על גחלים) וצפחת (צלוחית) מים, ואליהו אוכל ושותה, וחוזר לישון. מלאך ה' שוב מתגלה אליו ואומר לו להמשיך לאכול, כי הוא צריך כוח להמשיך ללכת עד הר חורב (הר סיני), אליהו אוכל, ומכוח האכילה הזאת הוא הולך 40 יום ו40 לילה עד "הר האלוקים חורב"- הר סיני (השוואה למשה רבינו). אליהו מגיע למערה וישן שם. ה' מתגלה לאליהו ושואל אותו "מה לך פה אליהו"? (רלב"ג: לפתוח עימו בדברים, אלשיך: מה הקשר שלך למקום הזה המסמל את מידת הרחמים) תשובת אליהו: אני מקנא **ל**קב"ה, כי עם ישראל עזבו את התורה, נביאי הבעל הרסו את המזבחות, ואיזבל הרגה את נביאי ה'. ואני נותרתי לבדי וגם אותי רוצים להרוג. תשובת ה': צא ותעמוד על הר חורב, ותראה מראה: רוח חזקה מאוד, רעש חזק, אש, ובסיום- קול דממה דקה. ה' אינו נמצא ברוח, ברעש ובאש אלא בקול הדממה הדקה. (מלבי"ם: ה' מנסה לומר לאליהו שדרכו התקיפה והקנאית אינה רצויה לפני ה' אלא יש לבוא אל העם ב"קול דממה דקה"= בעבותות אהבה ובצורה רכה)

ה' שוב שואל את אליהו "מה לך פה אליהו"?- אליהו עונה בדיוק באותה תשובה. (מדרש אליהו זוטא: אליהו לא קיבל את תוכחת ה').

הקב"ה מצווה על אליהו ללכת לדמשק ולמנות את חזאל למלך על ארם, את יהוא בן נמשי למלך על ישראל, ואת אלישע בן שפט לנביא במקום אליהו. (המלבי"ם מקביל בין חטאי העם שפירט אליהו, לכוחות הפורענות ולמכות העתידות להגיע לישראל).

וכתשובה לטענות הקשות והנכונות של אליהו כלפי ישראל- הקב"ה מוסיף: מי שלא ימות מחרב חזאל, ימות מחרב יהוא, ומי שלא ימות מיהוא- ימית אלישע. הקב"ה ישאיר בישראל רק 7000 אנשים- שלא עבדו ע"ז.

אליהו הולך ופוגש את אלישע בן שפט כאשר הוא חורש עם 12 צמדי בקר (חקלאי, עשיר). אלישע רואה את אליהו, ואליהו משליך את האדרת שלו לאלישע. אלישע מבין שאליהו ממנה אותו לנביא, ומבקש להיפרד מהוריו לפני שהוא הולך עם אליהו (מבטא צורך אנושי פשוט, בניגוד לדרכו של אליהו).

* **פרק י"ח – מעמד הר הכרמל** נביא – דף מס' 21

המקום (פס' כ'):

המשתתפים:

1.

2.

3.

4.

5.

קריאת אליהו לעם:

(ציטוט – פס' כ"א)

הצעת אליהו (ע"פ פס' כ"ג-כ"ד)



מה עושים נביאי הבעל?

זמן (פס' כ"ו):

\_\_\_\_\_\_\_\_\_\_

הצעת אליהו:



זמן (פס' כ"ז):

\_\_\_\_\_\_\_\_\_\_\_

מעשי אליהו (פס' ל"א-ל"ה):



זמן (פס' כ"ט):

\_\_\_\_\_\_\_\_\_\_

בקשת אליהו מה' (ציטוט – פס' ל"ז):

תגובת ה' (פס' ל"ח):

תגובת העם (פס' ל"ט):

תוצאות מעשיות (פס' מ'):



ובסוף, סוף סוף \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

מחברת הדפים אודליה הדסי אולפנת אורות מודיעין